Bai Pilatu andílamulila Yesu vanshape viboko.
Vaing'ondo vakakandyanga lidaka lyadimiva kutwala kungwadya mmuti.
Vaníngwadya ikanju yailangi yanshambalau
kutwala kummandika kumwaulila kushidoni,
“Shikamu,
umu wavayuda!”
Namomo vashinankanyola malatuma.
Mwanda unji kavili Pilatu andyúmilila panda kutwala kuvaulila vayuda doni,
“Mwenu!
Ninkumwidanavo munu aju kwenu pakulota mumanye doni,
nangu hangunamwona makosha.”
Bai Yesu andyúmila panda àgwete lidaka lyadimiva mmuti na ikanju yailangi yanshambalau.
Pilatu kutwa kuvaulila kushidoni,
“Mwenu!
Munu jo,
aju.”
Vanang'olo vavakulangalalela-shadaka pamo na vakushunga pavangwene vandíjunga vaashidoni,
“Mpambilile!
Mpambilile!”
Pilatu kutwala kushidoni,
“Ntwale mwenu po,
mukampambilile.
Nangu,
hangunamwona makosha.”
Vayuda vandíjang'ula,
“Wetu tunkuvanavo lilamulo na kwodananavo lilamulo ali,
nae inimmaikila apele mwaa andilivalanga kuva Mwana wa Nnungu.”
Paigwite malove alo,
Pilatu andímamodya kujopa
kutwala kuujila kavili nng'ande.
Napane andímudya Yesu doni,
“Da wako kwenu kwashi?”
Kanji Yesu hanjang'wíle.
Pilatu kushidoni,
“Hautamwa kungujang'ula?
Da haunamanya shinu kenga ninkuvanavo madalaka akukuleka wako kuka kwali akukukamela panshalaba?”
Yesu kushidoni,
“Wako haunavenavo madalaka kwangu nangu leka madalaka alo akaalakadile kuwa.
Nadoni aijá ángukamudidye kwako wako ni ávenavo madambi akumamodya.”
Kutunduvangila apo Pilatu ashindalambela mwakumuungulila Yesu kanji vayuda vashindajunga vaashidoni,
“Ukamuungula munu aju,
wako haunava shinu umuje Shashali.
Mwaa woewoe álivika kuva umu,
ankumpinga Shashali.”
Paigwite malove alo,
Pilatu andímwidanavo Yesu panda kutwala kwikala paikiti yake yaukumu lyutu lyavashema shimbambanda shamajanga,
mushibalaniya Gabata.
Napanelo uve wakati waliduva pamuti liduva lyaishumana yakulipanganianga Pasaka.
Pilatu andívaulila vayuda kushidoni,
“Mwenu!
Umu wenu jo ajo!”
Napane vanavo vandíjunga vaashidoni,
“Mmalidye!
Mmalidye!
Mpambilile panshalaba.”
Pilatu kuvaudya,
“Da mulota nimpambilile panshalaba umu wenu?”
Vanang'olo vavakulangalalela-shadaka kutwala kushidoni,
“Hatuvé umu junji ila Shashali tu bai.”
Kupambililigwa kumwe Yesu